عرسيات

لعرسيات (ب النݣليزية: Mustelidae) واحد لفاميلة منوعة ديال لبزوليات لكارنيڤوريين، منهم بني عرس، لغريرات، تعالب لما، بني عرس لخانزين، لخزوزا، لݣريزونات، و لمهاوشين. كاملين بيهم كايصايبو لفاميلة لكبيرة ݣاع ف التنضيمة التحتانية كلبيات الشكل لي وسط التنضيمة كارنيڤورات ب جوايه 66 حتى ل 70 نوع ف تسعود د لفاميلات التحتانيين. التنويعة. لعرسيات كايتنوعو ب زايد ف لقد و السلوك. التنويعات الصغار ديال بن عرس الصغير (least weasel) يقدرو يكونو قل من 20 سونتيميطر ف الطول، ف لوقيتة لي تعلب لما لعملاق (Giant Otter) ديال جنوب امريكا لامازونية يقدر يتعبر حتى ل 1. 7 ميطرو و تعالب لما ب شكل عام يقدرو يفوتو 45 كيلوݣرام ف التقل. لمهاوشين (Wolverines) كايقدرو يدݣدݣو عضام قد لغلض د لفيمور (عضم لفخد) ديال شي موض (moose) باش يوصلو ل مخ لعضم، و فايت تشافو كايجرّبو يجرّيو على الدبوبا بعيد على لمقتولات دياولهم. تعلب لما كايخدّم لحجر باش يحل كوكياجات فواكه لبحر باش ياكل. لخزوزا (martens) كايكونو شجريين ب زايد، اما لغريرات لوروپيين (European badgers) كايحفرو ريزوات واسعين د انفاق تحت ارضيين. غير نوع واحد من لعرسيات لي تضوميستيكا؛ بن عرس لمربي (ferret). الطايرات (Tayra) حتى هوما كايخلّيوهم كا حيوانات د الدار (وخا كايخصهم واحد الليسونس د لحيوانات لبريين لخطيرين ف لمملاكة لمتاحدة)، لعرسيات يقدرو يخدّموهم كا كونطرول ضد لافات. وحدين خرين كانو موهيمين ف لبيع و الشرا د لفرو–لمينك (Mink) دايماً كايربّيوه على ود لفرو ديالو. ب صيفتها وحدة من اكتر لفاميلات لعامرين ب النواع ف التنضيمة كارنيڤورا، لفاميلة عرسيات عاوتاني وحدة من اقدم لفاميلات. الشكال لي بحال لعرسيات بانو ل لخطرة اللولى جوايه 40 مليون عام هادي، على بونت و كانو غايتصادفو معا لوقيتة لي غايبانو فيها لقوارض. الجد لمشروك ديال لعرسيات لعصريين بان شي 18 مليون عام هادي. لخصايل. وسط واحد لمادى عريض ديال التبدالات، لعرسيات كايورّيو شي خصايل مشروكين بيناتهم. هوما ف لعادة حيوانات صغار ف لقد ب كسدات مطوّلين، رجلين قصار، جماجم قصار، ودنين قصار، و مضورين، و فرو غليض. لقلدة لكسدية الطويلة و الرقيقة د لعرسيات ماضاپطيا معا تلاتة الستيلات د لعيشة ساسيين: الستيل د لعيشة لارضي، الشجري، و لبحري/النص بحري. كايورّيو حركة صبعية لمشية (Digitigrade) ولا كفّية لمشية (plantigrade)، ب خمسة د الصبعان ف كل رجل، هادشي لي كايخلّيهم قادرين يتحركو ب شكال مبدلين (لحفير، التشعبيط، لعومان). جل لعرسيات كايكونو حيوانات خلويين و ليليين، و كايكونو نشيطين لعام كامل. لفرو ديالهم عامر، دايماً كايخدْم ب صيفتو كاموفلاج طبيعي، لي كايدوز من تبدلات موسميين باش يعاونهم يتاضاپطاو معا لحالات لبيئيين لمنوعين. من غير تعلب لما لبحري (sea otter)، هوما عندهم غوداد شرجيين د الريحة لي كايخرّجو واحد ليفراز مجهد ف الريحة لي كايخدّموه هاد لحيوانات كا سينيالات جنسيين و على قبل رشيم الزون. لعرسيات كايبيّنو الديمورفية الجنسية، معا الدكور كايكونو كبر من النتوات ف لقد، و لكن النيڤو د هادشي كايتبدل بينات النواع و حتى ب شكل جغرافي بينات نفس النوع. دكور لعرسيات عندهم لقضيب و لباكولوم (عضمة لقضيب–Baculum) معرّش. لمكاترة د لعرسيات ف لغالب كاتشمل لغريس لمعطل (embryonic diapause). الجنين ماكايتغرسش فيساع ف لولّادة (Uterus)، بلحق كايبقى ف حالة سبات ل شي وقت. حتى شي ديڤلوپمو ما كايطرا مادام الجنين باقي ماملاصقش ب لبطانة د لولّادة. لحاصول، لوقيتة د لحبيل لعادي كاتجبّد، شي خطرات كاتبقى حتى لعام. هادشي كايخلّي الصغار يتزادو ف ضروف بيئيين مخيّرين. لمكاترة عندها واحد التكلفة كبيرة ف لينيرجي، عليها حسن ف النفع ل شي نتوا يكونو عندها ماكلة موجودة و جو معتادل. الصغار عندهم حتيمال كتر ينجاو يلا الزيادة وقعات من مورا لفطيم ديال التفريخة لفايتة د لوالدين. لعرسيات لحايميين ب شكل طاغي، وخا شي وحدين كاياكلو لمواد النباتيين ف شي وقات. و ف لوقيتة لي ماشي ݣاع لعرسيات كايشركو واحد التسنينة مطابقة، كاملين عندهم سنان ماضاپطيين على ماكلة اللحم، منهم لحضور ديال السنان اللحايميين (carnassials) لي كايشرّݣو. واحد لمزيّة خصلة هي الضرسة لفوقانية اللورانية لي كاتشرّݣ اللحم لي ضايرة 90°، قبالة لداخل د لفم. وخا كاين تنواع بينات النواع، اكتر تشكيلة سنّية شايعة هي 3. 1. 3. 13. 1. 3. 2. ايكولوجيا. لپيكان (Fisher)، الطايرا (Tayra)، و لخزوزا كايكونو شجريين ب شكل جزئي، ف لوقيتة لي لغريرات كايكونو حفايريين (Fossorial). واحد لعدد من لعرسيات عندهم ستيلات د لعيشة بحريين، لي كايتفاوتو من لمينكات (minks) و تعالب لما د لواد النص بحريين ل تعلب لما لبحري لي الستيل د عيشتو بحري ب لكامل، هادشي لي كايخلّيه واحد من لبزوليات اللارئيسيين (Nonprimate) لقلال لي معروفين ب تخدام التويشيات (tools) ف لوقيتة د لعليف. كايخدّم لحجر كيف شي "سندان" باش يهرس لكوكياجات د فواكه لبحر لي كايصايبو طرف موهيم ف ريجيمو. هو كايتعتابر "نوع مفتاحي"، لي كايخلّي نسمات لفرايس ديالوا موازنين باش شي وحدين منهم مايطغاوش ف لمنافسة على لخرين باش مايخربوش لكيلپ (kelp) فين هوما كايعيشو. بن عرس كحل الرجل (black-footed ferret) كايعوّل ب لكامل على واحد النوع مفتاحي خر، كلب لمروج (prairie dog). فاميلة وحدة ديال ربعة د بني عرس كاتاكل 250 كلب د لمروج ف عام واحد؛ هادشي محتاج واحد النسمة تابتة ديال كلاب لمروج من شي مساحة ديال شي 2. 0 كم² تقريباً. حيوانات ب شكال مشابهين. الضرابن (skunks) كانو شحال هادي مشمولين ب صيفتهم فاميلة تحتانية ديال لعرسيات، و لايني واحد لبحت ديال لاديئين بلاصاهم ف فاميلة مفارقة ديالهم بوحدهم (الضربانيات–Mephitidae). النموسا (mongooses) كايشبهو فوق لقياس ل شلّا عرسيات، بلحق هوما كاينتاميو ل واحد التنضيمة تحتانية مبدلة ب شكل مفرّز–سنوريات الشكل (ݣاع هادوك لكارنيڤورات لي كايشركو اصول جداد كتر معا لقطوط) و ماشي كلبيات الشكل (هادوك لي كايشركو اصول جداد كتر معا لكلاب). هادشي حيتاش النموسا و لعرسيات كايعمّرو نيشات ايكولوجيين (ecological niches) مشابهين، التطوور لمقارب (convergent evolution) ودّى ل تشابيه بيناتهم ف الشكل و السلوك. التخدامات د بنادم. بزاف د لعرسيات، بحال لمينك، السمّور (sable) (نوع من لخز)، و لقاقم (stoat)، عندهم فروات لي كايتعتابرو زوينين و عندهم قيمة، عليها كايصييدوهم من الزمانات لماقبل تاريخيين. من لعصور لموسطين لبكرانيين، لبيع و الشرا ف لفرو كانت عندو اهمية قتيصادية ل الشعوب الشمال و الشرق اوروپيين ب نسمات اصليين كبار ديال لعرسيات لي هازين لفرو، و هادشي كان واحد الدافع قتيصادي كبير مورا التوسوع الروسي ف سيبيريا و التوسوع لفرانساوي و النݣليزي ف امريكا الشمالية. ف لقرون اللخرين فيرمات لفرو، خصوصاً على قبل فرو لمينك، ولّاو عاوتاني مفرقين ب شكل عريض و هوما لي كايفورنيو اغلابية لفرو لي كايجي ل السوق. واحد النوع، لمينك لبحري (sea mink) ديال النݣليز الجديدة و كاناضا، تجرّ ل النقيراض ب سباب الصيادا د لفرو. لمضهر ديالو و عوايدو على بونت و يكونو مامعروفينش ليوما حيت حتى عيينة كاملة ما قدرات تتلقى و حتى شي ديراسة سيسطيماتيكية معاصرة ما تدارت. تعلب لما لبحري، لي عندو لفرو لعامر ݣاع على اي حيوان، بزز باش هرب من لمكتاب لي جا ل لمينك لبحري. لكتيشاف د نسمات كبار من هاد النوع ف شمال لموحيط لهادي كان اكبر قوة قتيصادية دافعة مورا التوسوع الروسي ف كامتشاطكا، لݣزاير لاليوطيين، و الاسكا، زيد عاوتاني كان سباب ف الصيراع معا الجاپون و الصيادا لبرانيين ف ݣزاير كوريل. هادشي و الصيادة لمتاشرة ب زايد ف كاليفورنيا و كولمبيا لبريطانية، دفعو النوع ل لحافة د النقيراض حتى لواحد لقرار د لمنع دولي لي بدا يطّبّق ف 1911. ليوما، شي عرسيات مهددين ب حوايج خرين. تعالب لما لبحريين محسوسين ل تدفاقات لپيطرول و التاتيرات اللامباشرين ديال الصيادة د لحوت لي ما فوق لقياس؛ بن عرس كحل الرجل، لي قريب ل بن عرس لاوروپي، كايتمحن معا لخسران ديال لمرج لامريكي؛ و نسمات لمهاوش كايقلالو شوية ب شوية ب سباب تخراب لموايل و لحݣرة. لمينك لاوروپي النادر (European mink) واحد من نواع لعرسيات لمهددين ݣاع. بن عرس لمربّي، لي هو بن عرس اوروپي خانز (European polecat) مضوميستيكي، هو حيوان كايتربّى ب شكل شايع. التطوور و السيسطيماتيكيات. لعرسيات هي واحد لفاميلة تحتانية ف شباه لعرسيات (Musteloidia)، لي هي فاميلة فوقانية ديال لبزوليات موحدة ب جمجومة مشروكة و خصايل د السنان. لعرسيات كايتشافو بلي تفرْقو على اقرب فاميلة حداهم، الراكونيات (Procyonidae)، 29 مليون عام تقريباً. اقدم نوع د لعرسيات معروف من امريكا الشمالية لي هو كوروميكتيس وولصاني (Corumictis wolsani) لي متورخ ل اللول حتى ل اللخر د لاوليݣوصين (لمرحالة لاريكاريّة اللولى و اللخرة، Ar1–Ar3) ديال اوريݣن، موسطيليكتيس (Mustelictis) لاوليݣوصين لوسطاني ديال اوروپا يقدر يكون شي نوع عرسي حتى هو. فوصيلات خرين بكرانيين ديال لعرسيات تتورخو ل اللخر ديال لاوليݣوصين ل لبدو د لميوصين. اينا شكل من هاد الشكال جدود د لعرسيات و اينا وحدين خصهم يتعتابرو اول نواع د لعرسيات باقي ماواضحش. التسجال لفوصيلي كايلمّح بلي لعرسيات بانو ف عصر لاوليݣوصين اللخراني (33 مليون عام هادي) ف اوراسيا و هاجرو ل کل قارة من غير انطاركتيكا و اوصطراليا (ݣاع لقارات لي كانو ملاصقين ف وقيت لميوصين ولا من لبدو د هاد لعصر). وصلو ل لامريكيتين على طريق لقنطرة لارضية بيرين (Bering land bridge). ال68 نوع د لعرسيات الجداد (66 نوع باقي) مرتبين ف تمنية د لفاميلات التحتانيين لي فيهم 22 ݣنس: فاميلة تحتانية غريريات امريكيين (Taxidiinae) فاميلة تحتانية غريريات لعسل (Mellivorinae) فاميلة تحتانية غريريات (Melinae) فاميلة تحتانية غريريات عرسيين (Helictidinae) فاميلة تحتانية مهاوشيات (Guloninae) فاميلة تحتانية زوريليات (Ictonychinae) فاميلة تحتانية تعلبيات لما (Lutrinae) فاميلة تحتانية عريسيات (Mustelinae) لفوصيلات ديال ݣنوس لعرسيات لمنقارضين كايشملو: فيلوجينيا. لفيلوجينيات د الجينات لمعددين لي تصايبو من كوپفلي و معاونينو (2008) و لوو و معاونينو (2018) لقاو بلي لعرسيات كايجمعو تمنية ديال لفاميلات التحتانيين باقيين. لعرسيات لبديانيين بانو بلي دازو من جوج موجات مزروبين ديال التنواع ف اوراسيا، و لحاصول د النواع تفرّقو ل لقارات لخرين غير من بعد. Law، C. J. ؛ Slater، G. J. ؛ Mehta، R. S. (1 January 2018). "Lineage Diversity and Size Disparity in Musteloidea: Testing Patterns of Adaptive Radiation Using Molecular and Fossil-Based Methods". Systematic Biology. 67 (1): 127–144. ]] تنواع د نواع لعرسيات دايماً كايتقرن ب واحد ليشعاع اضاپتيڤ لي تصادف معا التحوول لمناخي ف لوسط د لميوصين. هادشي عكس توقوعات، لوو و معاونينو (2018) ما لقاو حتى دليل على قبل لمّاج د تنواع النسولا ف لاصل د لعرسيات، و تحاليل خرين د موعدالات تنواع النسولا ب تخدام ميطودات موليكيين و مبازيين عل لفوصيل ما لقاوش شي مرافقة بينات موعدالات تنواع النسولا و التحوول لمناخي ف لوسط د لميوصين كيف ما كان كايتفتارض ف لفايت.